‘Wit man weer nie toegelaat tot SAL-kadetprogram’Argieffoto Johan Kruger, woordvoerder van Solidariteit, sê een van die vakbond se lede, Daniël Hoffman, se onlangse aansoek om toelating tot die SAL-kadetprogram was soos verlede jaar onsuksesvol. Volgens Kruger het Hoffman uitstekend gevaar in die lugvaartkennis- en psigometriese toets wat deel van die keuringsproses uitmaak. “Ons het in ons brief aan die SAL versoek dat hulle voor 16 Mei 2014 aan ons redes moet verskaf waarom mnr. Hoffman se aansoek onsuksesvol was. Ons het ook versoek dat die getal wit mans wie se aansoeke wel suksesvol was, aan ons bekendgemaak word. Ons maak dit verder duidelik in die brief dat alles daarop dui dat wit mans weer nie tot die kadetprogram toegelaat is nie,” het Kruger gesê. Solidariteit het verlede jaar ‘n openbare veldtog teen die SAL van staple gestuur nadat die lugdiens geen wit mans vir sy kadetprogram gekeur het nie. Die vakbond het ook ‘n klag by die Menseregtekommissie aanhangig gemaak. Volgens Kruger word die klagte tans deur die MRK ondersoek en word ’n regsmening van hulle regspan afgewag. “Ons het die SAL versoek om die tweede fase van die mees onlangse keuringsproses te laat oorstaan, hangende die bevinding van die MRK oor die billikheid van die proses. Ondanks hierdie versoek het die SAL eenvoudig met fase twee voortgegaan”, het Kruger gesê. Maroela Media het SAL om kommentaar genader en wag vir terugvoer van die lugdiens se woordvoerder, Tlali Tlali.